
Гъатхэ лэжьыгъэхэм
зыхуагъэхьэзыр
Къэрэшей-Шэрджэс. Республикэм мэкъумэш хозяйствэмкIэ и министерствэм щекIуэкIащ гъатхэ-губгъуэ лэжьыгъэхэр къызэгъэпэщынымкIэ штабым и зэIущIэ.
Министерствэм зэпыщIэныгъэ зыхуиIэ IуэхущIапIэхэм, КъШР-м и район администрацэхэм мэкъумэш хозяйствэмкIэ я къудамэхэм я унафэщIхэр зыхэта зэIущIэм зыщытепсэлъыхьа Iуэхугъуэхэм ящыщщ мэкъумэшхэкIхэм елэжьхэм къэрал дэIэпыкъуныгъэ ягъуэтыныр. Абы папщIэ федеральнэ бюджетым къыхэкIыу республикэм сом мелуан 30,5-рэ къыIэрыхьащ.
Iулъхьэм фIы къишэркъым
КъШР-м щыIэ МВД-м и ГИБДД-м и лэжьакIуэм Iулъхьэ къызэрыIихам къыхэкIыу сом мин 760-рэ ипшыныну хуагъэуващ.
Судым зэриубзыхуамкIэ, полицэм и лэжьакIуэм хабзэр къызэпызыудам сом мин 30 Iулъхьэу къыIихащ, шофер тхылъымрэ автомашинэр зэратхамкIэ дэфтэрымрэ зэрыритыжам къыхэкIыу.
Мелуан 20 хухах
Адыгей. Республикэм и Iэтащхьэ ТхьэкIушынэ Аслъэнджэрий Адыгейм егъэджэныгъэмрэ щIэныгъэмкIэ и министр Хъуажь Нуриет лэжьыгъэ IуэхукIэ IущIащ.
Псалъэмакъыр нэхъ зытрагъэщIар школ егъэджакIуэхэм я улахуэм хэгъэхъуэнырщ. Иужьрей илъэсипщIым Адыгейм къэралым, республикэм я бюджетхэм къыхэкIыу егъэджэныгъэр егъэфIэкIуэным сом мелуан 730-рэ щытрагъэкIуэдащ. Школхэр зыхуей хуагъэзащ, мылъкукIэ ирикъуу къызэрагъэпэщащ, къуажэ жыжьэхэм къикI сабийхэр транспорткIэ еджапIэм ирашалIэ. 2014 гъэм мэлыжьыхьым и 1-м ирихьэлIэу федеральнэ центрым зэреджэну тхылъхэр къэралым щIэуэ щаубзыхунущ. Къызэрыхагъэщащи, а тхылъхэр къэщэхуным Адыгейм сом мелуан 20 хухихынущ.
УЭРДОКЪУЭ Женя.
